Előterjesztés

Fácánkert Község Önkormányzata Képviselő-testületének

2014. február 5. napján tartandó ülésére

2. számú napirendi pont

Tárgy: Pályázati felhívás a nem közművel összegyűjtött háztartási szennyvíz begyűjtésére vonatkozó szolgáltatás elvégzésére  

Előterjesztő és előadó: Orbán Zsolt polgármester  

Tisztelt Képviselő-testület!

A vízgazdálkodásról szóló 1995. évi LVII. törvény (a továbbiakban: Vgt.), IX/A. fejezete szabályozza a nem közművel összegyűjtött háztartási szennyvíz begyűjtésére vonatkozó közszolgáltatás szabályait.
A törvény 44/C.§.(1) bekezdése szerint a települési önkormányzat vagy azok társulása kötelezően ellátandó közszolgáltatásként a közüzemi csatornahálózatba vagy a vízgazdálkodási hatósági jogkör gyakorlásáról szóló kormányrendeletben meghatározott módon engedélyezett egyedi szennyvízkezelés után befogadóba nem vezetett háztartási szennyvíz begyűjtésére közszolgáltatást szervez és tart fenn.
A törvény szabályozza az ehhez kapcsolódó önkormányzati feladatellátás elmaradásának következményeit is, amikor kimondja, hogy ha a települési önkormányzat a közszolgáltatás ellátására vonatkozó kötelezettségének nem tesz eleget, a helyi önkormányzatok törvényességi ellenőrzéséért felelős szerv kezdeményezi a feladathoz kötött költségvetési támogatás visszatartását illetve zárolását. 

Önkormányzatunk jelenleg nem rendelkezik szerződéssel e közszolgáltatás ellátására, mely mulasztás pótlása érdekében intézkedni szükséges. Az önkormányzatnak a feladat ellátására jogosult szolgáltatót kell megbíznia, melyet javasolunk pályázat útján kiválasztani. 

A szolgáltató kiválasztását követően önkormányzati rendeletben kel szabályoznia feladatellátást. 
Javaslom a térségben - 25 kilométeres körzetben – működő, a tevékenység végzésére jogosult három szolgáltató meghívását.
Fácánkert, 2014. január 31.
                                                                     


Orbán Zsolt 


                                                                     polgármester

Határozati javaslat

1.) Fácánkert Község Önkormányzatának Képviselő-testülete a határozat melléklet szerinti tartalommal pályázatot ír ki a nem közművel összegyűjtött háztartási szennyvíz begyűjtésére.
2.) A Képviselő-testület felhatalmazza a polgármestert, hogy a Fácánkert község 25 kilométeres körzetében működő, e tevékenység végzésére jogosult három szolgáltató számára küldje meg a pályázati kiírást.

Határidő: 2014. február 20. 
Felelős: Orbán Zsolt polgármester    

Pályázati felhívás
a nem közművel összegyűjtött háztartási szennyvíz begyűjtésére és

ártalommentes elhelyezésére vonatkozó szolgáltatás elvégzésére

1. A pályázat kiírójának neve, címe, telefon és telefax száma

Fácánkert Község Önkormányzata

Fácánkert, Árpád utca 12.
Telefon/Fax: 74/440-130
2. Bevezetés

Fácánkert Község Önkormányzata pályázatot hirdet a nem közművel összegyűjtött háztartási szennyvíz begyűjtésére és ártalommentes elhelyezési szolgáltatás elvégzésére.

3. Résztvevők köre

A pályázat egyfordulós, meghívásos. A pályázati kiírásra azok a vállalkozások jelentkezzenek, melyek a feladat elvégzéséhez szükséges jogosultsággal, szakmai háttérrel és referenciával rendelkeznek.

4. A szolgáltatás ismertetése

4.1. A szolgáltatás tárgya:

A nem közművel összegyűjtött háztartási szennyvíz begyűjtése és ártalommentes elhelyezése a megrendeléstől számított 72 órán belül, a jogszabályi előírások szerint.

4.2. Meghatározandó szolgáltatási díjtételek:

Az ingatlanon keletkező 1 m3 települési folyékony hulladék összegyűjtésének, elszállításának és ártalommentes elhelyezésének forintban meghatározott nettó összege.

4.3. A begyűjtés és az ürítés helye:

Szippantott szennyvíz begyűjtési helye: Fácánkert község közigazgatási területe, a település lakossága kb. 700 fő. A település központi belterületén és egyéb belterületén szennyvízcsatorna- hálózat üzemel, a külterületeken nincs kiépített közüzemi csatornahálózat.   

Szippantott szennyvíz ürítési helye: elsősorban a …….. szennyvíztisztító telep.

4.4. A szolgáltatás időtartama:

2014. április 1-jétől 2018. december 31-ig.

4.5 A teljesítéssel kapcsolatos egyéb feltételek:

A nyertes pályázónak a befogadó üzemeltetője részére a befogadó telep tulajdonosa által meghatározott díjat kell fizetnie a beszállított folyékony hulladék után. 

 5. A pályázó részletes - adatokkal és leírásokkal alátámasztott - ajánlatot kell, hogy tegyen:
a) a közszolgáltatás ellátásának módjára és szervezésére;

b) a közszolgáltatással összefüggő fejlesztések elvégzésére;

c) a közszolgáltatás finanszírozásának feltételeire, módjára és a közszolgáltatás díjának meghatározására, valamint beszedésére;
d) az ügyfélszolgálati és tájékoztatási, valamint a nyilvántartási, adatkezelési és adatszolgáltatási rendszer működtetésére vonatkozóan;

e) a közszolgáltatás teljesítéséhez tervezett gépek, felszerelések, eszközök, berendezések alkalmazására;

f) a közszolgáltatás teljesítéséhez tervezett módszerek, technológiák és eljárások alkalmazására.

  6. A pályázónak – legkésőbb a közszolgáltatás megkezdésének időpontjában - rendelkeznie kell: 
a.) a pályázati kiírás tárgyát képező szolgáltatás végzéséhez szükséges, érvényes környezetvédelmi hatósági engedéllyel, vagy bejelentés alapján történő nyilvántartásba vétellel

Igazolási mód: 

· A tevékenység végzéséhez szükséges (a közszolgáltatás pályázati kiírásában meghatározott teljes időtartamot lefedő érvényességű) környezetvédelmi hatósági engedélyek másolatainak, vagy az illetékes Környezetvédelmi, Természetvédelmi és Vízügyi Igazgatóság általi nyilvántartásba vételről szóló, a pályázat benyújtási határidejét megelőző 30 napnál nem régebbi igazolása másolatának csatolása. 

· Amennyiben többen együttesen nyújtanak be pályázatot, úgy az összes pályázónak külön-külön kell rendelkeznie a fentiekkel. 

b.) a közszolgáltatás ellátásához szükséges, hatósági engedéllyel rendelkező és megfelelő műszaki állapotban lévő járművekkel, gépekkel, berendezésekkel és eszközökkel.

Igazolási mód: 

· A pályázatban bemutatott járművek forgalmi engedélyének, valamint - nem saját tulajdonú - gépjármű feletti rendelkezésre vonatkozó megállapodás másolatának a csatolása.

· Nyilatkozat csatolása arról, hogy pályázó rendelkezik a szolgáltatás ellátásához szükséges, - adott esetben - hatósági engedéllyel rendelkező, megfelelő műszaki állapotban lévő gépekkel, berendezésekkel és eszközökkel.  A nyilatkozatnak a gépek, berendezések és eszközök megnevezését is tartalmaznia kell. 

c.) a közszolgáltatás ellátásához szükséges olyan hatóságilag engedélyezett telephellyel, amely alkalmas a közszolgáltatás végzéséhez szükséges járművek, gépek, berendezések, és eszközök tárolására, tisztítására, fertőtlenítésére és karbantartására;

Igazolási mód: 

· A pályázó tulajdonában, kezelésében vagy bérleményében lévő telephely hatósági engedélye másolatának csatolása. A telephelynek alkalmasnak kell lennie a közszolgáltatás végzéséhez szükséges járművek, eszközök tisztítására, fertőtlenítésére és karbantartására.  

d.) olyan felszerelésekkel és eszközökkel, amelyek a szolgáltatás teljesítése során esetlegesen felmerülő környezeti károk azonnali beavatkozást igénylő elhárításához szükségesek;

Igazolási mód: 

· Nyilatkozat csatolása arról, hogy rendelkezik olyan felszerelésekkel és eszközökkel, amelyek a közszolgáltatás keretében ellátni szándékozott tevékenység gyakorlása során esetlegesen keletkező környezeti károk azonnali beavatkozást igénylő elhárításához szükségesek. A nyilatkozatnak az eszközök megnevezését is tartalmaznia kell. 
e.) a közszolgáltatás ellátásához szükséges létszámú szakemberrel;


Igazolási mód: 

· A közszolgáltatás ellátásához szükséges létszámú, a szolgáltatás teljesítése során igénybe venni kívánt szakemberek végzettségét igazoló okiratok, szakmai önéletrajzának, valamint - gépjárművezetők esetén – ezen felül a gépjárművezetői engedély másolatának a csatolása. 
f.) nyilvántartási információs valamint adatkezelési és adatszolgáltatási rendszer létrehozásához és folyamatos működtetéséhez szükséges feltételek megléte.     

     Igazolási mód: 

· Nyilatkozat csatolása arról, hogy rendelkezik nyilvántartási, információs, valamint adatkezelési és adatszolgáltatási rendszer létrehozásához és folyamatos működtetéséhez szükséges feltételekkel.
A pályázónak a fentieken túlmenően a pályázatban csatolnia kell 

a) 30 napnál nem régebbi cégkivonatának másolatát. (Egyéni vállalkozó esetében vállalkozói igazolványának másolatát)

b) Nyilatkozatot arról, hogy: 

· a vállalkozás nem áll végelszámolás alatt, ellene csőd, illetve felszámolási eljárás nincs folyamatban;

· a tevékenységével összefüggésben a megelőző két évben jogerős bírósági határozatban megállapított jogszabálysértést nem követett el;

· a pályázó a pályázati kiírásban foglalt feltételeket elfogadja és ajánlatát az eredményhirdetés időpontját követő legalább 30 napig fenntartja;

· nyertessége esetén a pályázati kiírásnak és az elfogadott pályázatának megfelelő közszolgáltatási szerződést az eredményhirdetés napját követő legfeljebb 30 napon belül aláírja; 

· nyertessége esetén a közszolgáltatáson kívüli tevékenységei nem veszélyeztetik a közszolgáltatási szerződésben vállalt kötelezettségeinek teljesítését;

· vállalja a közszolgáltatás ellátásához szükséges ügyfélszolgálat létrehozását, ügyeleti rendszer működtetését, (annak helye és elérhetőségének megjelölése).

c) A pályázónak csatolnia kell a szennyvíztelep befogadó nyilatkozatát, melyben igazolja, hogy a pályázótól fogadja a beszállított szennyvizet.
Ahol a pályázati felhívás nyilatkozat csatolását írja elő, ott azt a pályázatban eredetiben, cégszerűen aláírva kell csatolni. 
A pályázó alkalmatlan, ha: 

- nem rendelkezik az előírásoknak megfelelő, érvényes környezetvédelmi hatósági engedéllyel, vagy hatósági nyilvántartásba vétellel,

- nem rendelkezik az előírásoknak megfelelő telephellyel, illetőleg nem jogosult ilyen telephely használatára,

- nem rendelkezik legalább 1 db, a szolgáltatás ellátásához szükséges, érvényes forgalmi engedéllyel ellátott gépjárművel;
- nem rendelkezik legalább 1 db edénnyel és 1 db kézi szerszámmal, amely a tevékenység gyakorlása során esetlegesen keletkező környezeti károk azonnali beavatkozást igénylő elhárításához szükséges;
- nem rendelkezik legalább 1 fő szennyvíz-szállító gépjármű vezetésére megfelelő engedéllyel rendelkező sofőrrel, és legalább 1 fő legalább 3 éves cégvezetésben, vagy vállalkozás szervezésben szerzett szakmai tapasztalattal rendelkező munkatárssal; 

- nem rendelkezik nyilvántartási információs valamint adatkezelési és adatszolgáltatási rendszer létrehozásához és folyamatos működtetéséhez szükséges feltételekkel, illetve legalább papíralapú nyilvántartás vezetéséhez szükséges feltételekkel.

Nem pályázhat (kizáró okok): 

- ha végelszámolás alatt áll, ellene csőd-, illetve felszámolási eljárás van folyamatban;

- ha a tevékenységével összefüggésben a megelőző két évben jogerős bírósági határozatban megállapított jogszabálysértést követett el.

7. A pénzügyi ellenszolgáltatás feltételei

Fácánkert Község Önkormányzata a nyertes vállalkozás pénzügyi ajánlata alapján a nem közművel összegyűjtött háztartási szennyvíz begyűjtésére vonatkozó helyi közszolgáltatásról szóló rendeletében határozza meg a szolgáltatásért felszámolható díjat.

A díj évenként felülvizsgálatra kerül a nyertes vállalkozás költségszámítása alapján. A rendeletben meghatározott díjat egységesen kell alkalmaznia a nyertes pályázónak, a szolgáltatást igénybevevő megrendelők felé.

A kiírásban meg nem határozott pénzügyi ellenszolgáltatás feltételeire az önkormányzat rendeletében meghatározottak az irányadóak.

8. Pályázatok benyújtása és bontása

A pályázatot zárt borítékban egy eredeti példányban kell beadni, vagy beküldeni

" A nem közművel összegyűjtött háztartási szennyvíz begyűjtése

és ártalommentes elhelyezése"

megnevezéssel, valamint a pályázó nevének és címének a borítékon történő megjelölésével.

A pályázat benyújtásának nyelve: magyar.

A pályázatok benyújtásának helye és határideje: 2014. március 17. 10.00 óra.

Fácánkert Község Önkormányzata

7132 Fácánkert, Árpád utca 12.
A pályázatok bontását 2014. március 17. napján 11.00 órakor a Fácánkerti Közös Önkormányzati Hivatal erre kijelölt ügyintézői végzik, melyre a következő helyen kerül sor: 

Fácánkert Község Önkormányzata

Fácánkert, Árpád utca 12. 
10. Hiánypótlás

A pályázat kiírója a pályázónak egy alkalommal, teljes körben hiánypótlási lehetőséget biztosít.

11. Pályázatok elbírálása, eredményhirdetésre vonatkozó előírások

A szolgáltató kiválasztásáról a döntést a polgármester hozza meg.

Bírálati szempont: a legalacsonyabb összegű ellenszolgáltatás.

Eredményhirdetés helye és várható időpontja: 2014. március 24. 13. 10.00 óra, 

Fácánkert Község Önkormányzata

Fácánkert, Árpád utca 12. 
A szerződés megkötésére várhatóan az eredményhirdetést követő 5 napon belül kerül sor. A szerződés tartalmát a pályázat kiírója előzetesen egyezteti a nyertes ajánlattevővel.

12. Több vállalkozás együttes pályázatára vonatkozó szabályok

Több gazdálkodó szervezet együttes pályázata esetén a pályázók mindegyikének külön-külön kell rendelkeznie a pályázati kiírásban megjelölt tevékenységre vonatkozó érvényes környezetvédelmi hatósági engedéllyel, vagy hatóság általi nyilvántartásba vétellel. 

Valamennyi pályázónak külön-külön kell csatolnia a cégkivonatát. 

A többi előírás vonatkozásában a pályázóknak lehetősége van az együttes megfelelésre, illetve a többi dokumentumot elegendő a képviseletükben eljáró vállalkozásnak csatolnia. 

Az együttes pályázatot benyújtó feleknek ügyvéd, illetve közjegyző által ellenjegyzett szerződésben kell rögzíteniük:

- az együttműködésük részletes szabályait, feltételeit és biztosítékait,

- a képviseletükben eljáró vállalkozás megnevezését és képviseleti meghatalmazását, 

- a megpályázott közszolgáltatási tevékenységek egymás közötti megosztását,

- a megpályázott közszolgáltatási tevékenységért való egyetemleges felelősségvállalást,

- azt, hogy nyertességük esetén melyiküket jelölje ki a kiíró közszolgáltatónak.

A pályázó felek között a fentiek szerint létrejött szerződést a pályázathoz csatolniuk kell.

13. A pályázat érvénytelensége

A pályázat kiírója érvénytelennek nyilvánítja a pályázatot, ha a pályázó a pályázati kiírás 6. pontjában foglalt dokumentumokat hiánypótlást követően sem csatolta pályázatához, vagy pályázatát késve nyújtja be, vagy a pályázó nem felel meg a kiírásban meghatározott alkalmassági feltételeknek, vagy a pályázó a kiírásban foglalt kizáró okok hatálya alá tartozik.

Fácánkert, 2014. január 31.                                 
         







Orbán Zsolt 
                polgármester

